موہنی مایا داس

ڈورا موہنی مایا داس ایک ہندوستانی ماہر تعلیم اور مقرر تھیں۔ وہ ورلڈ ینگ ومنز کرسچین ایسوسی ایشن (YWCA) کی ایسوسی ایٹ جنرل سیکریٹری برائے ہندوستان، برما و سیلون تھیں۔

ابتدائی زندگی اور تعلیم
ڈورا موہنی مایا داس فیروزپور میں مسیحی ہندوستانی والدین، رائے بہادر مایا داس اور موہنی چندولال کے ہاں پیدا ہوئیں۔ ان کی بہنوں میں سے ایک ہندوستان کے ایک کالج کی صدر، کانسٹینس پریم ناتھ داس (1886ء-1971ء) تھیں۔ ان کی ایک دوسری بہن گُنوتی مایا داس کی شادی بمبئی کے پہلے ہندوستانی گورنر راجا مہاراج سنگھ سے ہوئی تھی۔

موہنی مایا داس لاہور میں واقع فورمن کرسچین کالج میں داخلہ لینے والی پہلی تین خواتین میں سے ایک تھیں۔ انہوں نے میساچوسٹس میں نارتھ فیلڈ اسکول فار گرلز سے بھی تعلیم پائی۔ وہ امریکی جامعہ ماؤنٹ ہولیوک کالج سے پڑھنے والی پہلی ہندوستانی طالبہ تھیں، وہ یہاں سنہ 1906ء میں آئیں اور سنہ 1909ء میں بیچلرز کی سند حاصل کی۔ جب وہ ماؤنٹ ہولیوک یونیورسٹی میں تھیں تو وہ ڈورا مایا داس کے نام سے مشہور تھیں اور طلبہ کے لیے کتب لکھتی تھیں۔ موہنی مایا داس کا ایک ناٹک، دی ہندو وائف آف رام لال سنہ 1909ء ماؤٹ ہولیوک ڈریمیٹک کلب میں پیش کیا گیا تھا۔ ان کے تعلیم مکمل کرنے کے بعد ان کے اعزاز میں ویسٹ فیلڈ، نیو یارک میں YWCA کا مایا داس کلب ان کے نام پر رکھا گیا تھا۔

پیشہ ورانہ زندگی
موہنی مایا داس (وہ اپنے ہندوستانی ذاتی نام کو ترجیح دیتی تھیں اور انگریزی نام ڈورا ناپسند تھا) 1920ء سے 1923ء تک YWCA کی ایسوسی ایٹ جنرل سیکریٹری برائے ہندوستان، برما اور سیلون اور 1922ء سے 1923ء تک ورلڈ اسٹوڈنٹ کرسچین فیڈریشن (WSCF) کی جنرل کمیٹی کی نائب چیئرپرسن تھیں۔ سنہ 1922ء میں انہوں نے بیجنگ میں ورلڈ اسٹوڈنٹ کرسچین فیڈریشن کانفرنس کے موقع پر خطاب کیا تھا۔ 

مایا داس ہندوستان سمیت YWCA میں کام کرنے والے سفید فام مغربی باشندوں کی نقاد تھیں، اس کا اظہار انہوں نے سنہ 1922ء میں بیجنگ میں خطاب کے دوران کیا تھا۔ ‘مذہبی تصوف کا ملک آپ کے لیے کوئی اہمیت نہیں رکھتا؟ مشرق صرف آپ کی مصنوعات کی منڈی ہے جہاں لوگوں کو اپنی مرضی سے استعمال کر سکتے ہیں؟ کیا وہ آپ کو کچھ نہیں دے سکتے، کوئی ایسی چیز جو آپ سمجھنے پر تیار ہوں؟‘ انہوں نے اپنے خطاب میں پوچھا۔ ‘میں مغرب سے درخواست کرتی ہوں کہ وہ مشرق میں رہنے والے ہم لوگوں کو سمجھے، سرسری انداز سے نہیں بلکہ حقیقی علم سے۔‘

موہنی نے آزادی ہند کی خواتین کے کام کی جگہ پر مہاتما گاندھی سے ملاقات کی، مگر انہوں نے گاندھی کے عدم تعاون کی حکمت کی حمایت نہیں کی۔ انہیں کلکتہ کی سوشل سروس لیگ اور دیہاتی کام کرنے والی خواتین کے لیے موسم گرما کی تربیت گاہ میں دلچسپی تھی۔ انہوں نے ہندوستان کی نیشنل کرسچین کونسل کی ایگزیکٹو کمیٹی میں کام کیا اور 1923ء میں شادی کرنے کے لیے سبکدوش ہوگئیں۔

نجی زندگی
موہنی مایا داس نے 1924ء کے آغاز میں جے۔ این۔ داس سے شادی کی تھی۔ انہوں نے 1930ء کی دہائی میں مذہبی موضوعات پر لکھنا اور درس دینا جاری رکھا۔

حوالہ جات 

بیسویں صدی کی بھارتی خواتین
بھارتی معلمین
فضلا فارمین کرسچین کالج
ماؤنٹ ہولی اوک کالج کے فضلا
بیسویں صدی کی بھارتی شخصیات